Juan Bosch

Juan Emilio Bosch y Gaviño (født 30. juni 1909 i provinsen La Vega i Den dominikanske republikk, død 1. november 2001 i Santo Domingo) var en dominikansk politiker, historiker og forfatter av dikt, skjønnlitteratur og essay. Han var Den dominikanske republikks president en kort tid i februar-september 1963.  Han var grunnlegger av både Det dominikanske revolusjonære parti (PRD) i 1939 og Det dominikanske frigjøringsparti (PLD) i 1973.


== Liv og virke ==


=== Bakgrunn ===
Juan Bosch var sønn av en katalansk far, José Bosch Subirats, og en puertoricansk mor, Ángela Gaviño Costales, av galisisk anstamning.


=== Eksil og debut ===
Juan Bosch begynte på midten av 1920-tallet å utgi dikt under pseudonymet Rigoberto de Fresni, men i 1933 utga han under sitt eget navn novellesamlingen Camino Real, fulgt av Indios i 1935, og romandebuten La mañosa i 1936. 
I 1938 ble han tvunget til å gå i landflyktighet, etterhvert i Puerto Rico, og året etter grunnla han partiet PRD. Han bodde også på Cuba. Han fikk besøkt en rekke land i Latinamerika og Europa, og forsøkte der å finne støtte for at demokratiske tilstander skulle realiseres i hjemlandet. I Chile ble han venn med venstrepolitikeren Salvador Allende og forfatteren Pablo Neruda. Han var leder for den dominikanske opposisjonen i landflyktighet i 25 år under diktaturet til Rafael Trujillo.


=== Presidenttid ===
Han kom tilbake til Den dominikanske republikk i 1962 etter at diktatoren Trujillo var blitt drept, og han ble deretter valgt til landets president. Han tiltrådte den 27. februar 1963. I sin korte tid ved makten gikk han inn for demokratisering av landet, gjennomføring av sosiale reformer, og en politikk uavhengig av USA. Dette bragte ham i miskreditt på delvis forskjellig grunnlag fra det dominikanske oligarki som fryktet eksproprieringer, den katolske kirke som fryktet et oversekularisert samfunn og De forente stater som fryktet at han hadde bindinger eller sympatier til kommunismen. Sammen stilte de seg i mot ham. I et kupp anført av oberst Elías Wessin y Wessin og støttet av CIA ble han etter syv måneder styrtet den 25. september 1963. Igjen måtte han begi seg i landflyktighet. 


=== Nytt eksil ===
I eksil utga han novellesamlingen Cuentos escritos en el exilio (1962) og Más cuentos escritos en el exilio (1964). Han kom tilbake til hjemlandet i 1970 og i 1973 dannet han frigjøringspartiet PLD. For dette stilte han opp i presidentvalgene 1978, 1982, 1986, 1990 og 1994, og deretter trakk han seg tilbake fra politikken. I 1976 utga han romanen El oro y la paz.
Han blir vurdert som den mest framtredende forfatter av dominikansk litteratur.


== Bibliografi ==


=== Noveller ===
Camino real
Cuentos escritos antes del exilio
Cuentos escritos en el exilio
Dos pesos de agua
Más cuentos escritos en el exilio


=== Romaner ===
La mañosa
El oro y la paz


=== Essays ===
Hostos, el sembrador
Cuba, la isla fascinante
Judas Iscariote, el calumniado
Apuntes sobre el arte de escribir cuentos
Trujillo: causas de una tiranía sin ejemplo
Simón Bolívar: biografía para escolares
David, biografía de un Rey
Crisis de la democracia de América
Bolívar y la guerra social
Pentagonismo, sustituto del imperialismo
Dictadura con respaldo popular
De Cristóbal Colón a Fidel Castro: el Caribe Frontera Imperial
Breve historia de la oligarquía en Santo Domingo
Composición social dominicana
La revolución haitiana
De México a Kampuchea
La guerra de la Restauración en Santo Domingo
Capitalismo, democracia y liberación nacional
La fortuna de Trujillo
La pequeña burguesía en la historia de la Repúblia Dominicana
Capitalismo tardío en la República Dominicana
El Estado, sus orígenes y desarrollo
Póker de espanto en el Caribe
El PLD, un nuevo partido en América
Breve historia de los pueblos árabes
Viaje a los Antipodas


== Referanser ==


== Eksterne lenker ==
Juan Bosch
Cultura e ilusiones con Juan Bosch